
I.
Charakteristika
1. Požiare strešných konštrukcií sú charakterizované 

a) rýchlym šírením požiaru horľavými časťami konštrukcie, krytinou, izoláciami, prachom a dutými stavebnými konštrukciami sprevádzané vznikom veľkého množstva dymu a vysokou teplotou,

b) stratou nosnosti a zrútením konštrukcií, odkvapkávaním alebo odpadávaním krytiny, stratou pevnosti konštrukcií a krytiny,

c) odtrhnutím horiacej krytiny od konštrukcie strechy a jej zosunutím alebo odletovaním,

d) možnosťou poškodenia vnútorného vybavenia pod strechou vodou na hasenie alebo padajúcou strešnou krytinou,

e) hroziacim nebezpečenstvom pre hasičov v dôsledku pádu a popálenia.

2. Na rozvoj požiaru má podstatný vplyv horľavosť strešného plášťa, krytiny a typ nosnej konštrukcie strechy (sedlová, pultová, plochá, valbová).

II.
Úlohy a postup činnosti
       Pri požiaroch strešných konštrukcií treba dodržiavať tieto zásady: 

a)  nevstupovať na strechu bez zabezpečenia pred preborením a pádom (vytvoriť lávky medzi hlavnými nosníkmi, zabezpečiť istenie) a reálne posúdiť rýchlosť rozvoja požiaru,

b)   podľa situácie nasadiť útočné prúdy
       1b. vnútornou zásahovou cestou budovy s cieľom uhasiť horiacu konštrukciu strechy a krytinu odspodu, ochrániť nosné konštrukcie a zabrániť šíreniu požiaru do vnútra budovy,

       2b. vonkajšou zásahovou cestou na krytinu,

c)  chrániť nosné konštrukcie ochladzovaním, aby nedošlo k strate ich nosnosti a sledovať ich stav,

d)  
zabrániť šíreniu požiaru mimo požiarneho úseku na miestach požiarnych deliacich konštrukcií a v týchto priestoroch zabezpečovať požiarnu obranu,
e)  pri rozvinutých požiaroch na veľkej ploche vytvárať prieluky v konštrukcii strechy     v dostatočnej vzdialenosti od frontu šírenia požiaru,

f)  
zabezpečiť ochranu hasičov pred ohrozením narušenými konštrukciami (napríklad strhnutím konštrukcie),

g) ak hrozí zrútenie konštrukcie, treba včas premiestniť sily a prostriedky z ohrozeného priestoru,

h)  vyčleniť na zásahové práce na streche len nevyhnutný počet hasičov s ohľadom na únosnosť strešného plášťa a na rozloženie hmotnosti používať vecné prostriedky,

i) ak to podmienky dovoľujú, treba hasiť a rozoberať strešnú krytinu s použitím výškovej techniky, pričom treba počítať s náhlymi zmenami parametrov požiaru, možnosťou vyšľahnutia plameňov a horúcich splodín horenia (napríklad pri preborení strechy alebo pri prerušení dodávky vody).

III.
Očakávané zvláštnosti
        Pri požiaroch strešných konštrukcií môže dôjsť k týmto komplikáciám: 

a) v prípade rozsiahlych striech je problematické dopraviť hasiacu látku na celú plochu požiaru v potrebnej intenzite,

b) nehorľavá krytina bráni účinnému haseniu (najmä plechová krytina),

c) veľké požiarne zaťaženie pod strešnou konštrukciou,

d) technologické konštrukcie a vybavenie budov nad strešným plášťom alebo v konštrukcii strechy (bleskozvody, ventilácia, svetlíky, zariadenia na odvod tepla a dymu, rozvody elektrického prúdu, kolektory, antény),

e) náročný prístup do dutých konštrukcií strechy,

f) poškodenie klenby alebo znehodnotenie interiéru historických budov vodou na hasenie,

g) vytvorenie sústredeného zaťaženia stropov padnutou strešnou konštrukciou alebo vodou na hasenie,

h) výšková poloha strechy,

i) ťažko rozpoznateľná konštrukcia strechy,

j) požiarne mosty, chýbajúce alebo poškodené požiarne deliace konštrukcie.

